அறிவுத் தோட்டம்

அறிவுத் தோட்டம் (ArivuThottam) சென்னையிலிருந்து 150 கி.மீ தொலைவில், வேலூரில் இலத்தேரிக்கு அருகில் அமைந்துள்ள காளாம்பட்டு கிராமத்தில் அமைந்துள்ளது. இத்தோட்டம் தமிழக அரசின் தரச்சான்று பெற்ற அங்கக வேளாண் பண்ணையாகும். முழுக்க முழுக்க இயற்கை விவசாய முறையைப் பயன்படுத்தி இந்தத் தோட்டத்தில் விவசாயம் செய்யப்படுகிறது. அறிவுத் தோட்டத்தில் , நூற்றுக்கும் மேற்பட்ட மாமரங்கள்,  110  தென்னை மரங்கள் , 50  ஆரஞ்சு மரங்கள் , 50  எலுமிச்சை மரங்கள் , வாழை தோப்பு உள்ளிட்டவை காணப்படுகின்றன. மேலும், இங்கு வெண்டைக்காய் , கத்தரிக்காய், தக்காளி , பச்சைமிளகாய் , பப்பாளிப்பழம் உள்ளிட்ட காய் கனி வகைகளும் பயிரிடப்படுகின்றன. துளசி, தூதுவளை, வல்லாரை, பிரண்டை, முடக்கறுத்தான், கல்யாண முருங்கை, சிறுகுறிஞ்ஞான் உள்ளிட்ட 50 எண்ணிக்கைக்கும் மேற்பட்ட மூலிகைச்செடி வகைகளும் இங்கு வளர்க்கப்பட்டுள்ளன. ஆண்டு ஒன்றுக்கு 4  டன் மாங்கனிகளும் , 10 000 தேங்காய்களும் அறிவுத் தோட்டத்தில் மகசூலாய் கிடைக்கின்றன. 

வரலாறு
வேலூர் மாவட்டம் காட்பாடியில் தன் குடும்பத்தினருடன் வசித்து வரும் வங்கி மேலாளர், விவசாய மேம்பாட்டு சிறப்பு அலுவலர் செந்தமிழ் செல்வன் என்பவர் தனது வங்கியின் வாடிக்கையாளர்கள் வாங்கிய விவசாயக் கடன்களை திருப்பி செலுத்த முடியாமல் அவதிப்படுவதைப் பார்த்து மன வேதனை அடைந்ததன் விளைவாகத் தோன்றியதுதான் அறிவுத் தோட்டம் என்ற கரிமப் பண்ணை.  

இயற்கை விவசாயம் சார்ந்த புத்தகங்கள், சமூக வலைத்தள கானொளிகள் போன்றவற்றை அதிகம் பார்த்து கற்றுக்கொண்டு தான் கற்றுக்கொண்டதை வங்கி வாடிக்கையாளர்களுக்கும் கற்பிக்கலாம் என்று செந்தமிழ் செல்வன் பல முயற்சிகளை மேற்கொண்டார். இயற்கை விவசாயத்தில்  எதிர்பார்க்கும் லாபம் கிடைக்காது என்று அவர்கள் அஞ்சியதால், அவர்களுக்கு தானே ஒரு   முன்னோடியாகத் திகழ வேண்டும் என்று நினைத்தார். ஓய்வுபெற மூன்று ஆண்டுகள் இருந்த நிலையில், 2012-ஆம் ஆண்டு தனது சொந்த வீட்டை 40  லட்சம் ரூபாய்க்கு அடமானம் வைத்து இலத்தேரி அருகே உள்ள காளாம்பட்டு என்ற கிராமத்தில் 3 ஏக்கர் விவசாய நிலத்தை வாங்கினார்.

நிலத்தை வாங்கும்பொழுது அங்கு சில பட்டுப்போன தென்னை மற்றும் மாங்காய் மரங்கள் மட்டும் இருந்தன. சாகும் தருவாயில் இருந்த அந்த மரங்களையும் , நிலத்தையும் இயற்கை விவசாயத்தின் மூலம் எப்படியும் உயிர்ப்பிக்க வைத்துவிடலாம் என்ற நம்பிக்கையோடு களத்தில் இறங்கினார்.  பாசனவசதிக்கும், புதிய மரக் கன்றுகள் வாங்குவதற்கும் பணம் பற்றாமல் இருந்ததால் வங்கிப்பணியிலிருந்து ஓராண்டுக்கு முன்னரே விருப்ப ஓய்வில் ஓய்வு பெற்றார். ஓய்வூதியப் பலனாகக் கிடைத்த பணத்தை செலவழித்து நிலத்தைச் சீர்செய்தார். எஞ்சிய பணத்தில் அடமானம் வைத்த வீட்டை மீட்டுக் கொண்டார். நிலத்திற்கு அறிவுத் தோட்டம் என்று பெயர் சூட்டி இயற்கை முறை விவசாயத்தில் வெற்றியை சுவைத்துள்ளார்.    

கற்கும் களம்
இயற்கை விவசாயத்தின் மீது ஆர்வம் உடையவர்களுக்கு மாதத்திற்கு ஒரு முறை கல்விச் சுற்றுலா அனுமதிக்கப்படுகிறது. மாதத்தின் மூன்றாம் ஞாயிற்றுக்கிழமைகளில் இயற்கை விவசாய வகுப்புகளும் எடுக்கப்படுகின்றது. வேளாண் சுற்றுலா வரும் மாணவர்கள், பொதுமக்கள், விவசாயிகள், இயற்கை ஆர்வலர்கள் அனைவருக்கும் இங்கு சூழல் விவசாயம் விளக்கப்படுகிறது. மண்புழு உரம், பஞ்சகாவ்யா இயற்கை உரங்கள் தயாரிப்பை பார்வையிடவும் அனுமதிக்கப்படுகிறது.

மேற்கோள்கள்

பகுப்பு:இயற்கை வேளாண்மை